钦定古今图书集成/明伦汇编/氏族典/第338卷 > 刘韐
## 钦定古今图书集成/明伦汇编/氏族典/第338卷 > 刘韐

按《宋史刘韐传》：“韐字仲偃，建州崇安人。第进士，调丰
城尉，累拜徽猷阁待制，知越州。方腊陷衢、婺，官吏悉
遁，或具舟请行，韐不为动，益厉战守备。寇至城下，击
败之，徙知真定府。郭药师入朝，韐密奏乞留之，不报，
徙知建州，改福州。河北盗起，复以守真定。药师请马，
韐奏止之。金人谋南牧，韐阴治城守以待变。是冬，金”
兵抵城下，知有备，乃退。自金兵之来，诸郡皆塞门，民
坐困，韐独纵樵牧如平时。钦宗善之，拜资政殿学士。
是时，诸将救太原，以韐为宣抚副使。至辽州，招集纠
募，得兵四万人，与解潜、折可求约期俱进。两人继败，
遂不果进。京城不守，遣使金营，金人命仆射韩正馆之僧舍，韐即沐浴更衣，酌酒而缢。建炎元年，谥“忠显。”